VERSTE GJELDSKRISE PÅ 20 ÅR: Kraftig økning i tvangssalgene

I første halvår ble 9.447 boliger varslet tvangssolgt.

FORELDRE PÅ BOLIGMARKEDET: Vanskeligere leiemarkedet sender foreldre ut på boligmarkedet for å kjøpe leilighet til barna. Vis mer byoutline Meek, Tore

Publisert: Oppdatert: 8. september 2010 07:40 , Publisert: 8. september 2010 07:04

Stadig flere nordmenn klarer ikke å få endene til å møtes.

Til tross for at stadig flere analysemiljøer tegner et bilde av at økonomien er god, viser informasjon Dagsavisen har hentet inn fra domstoler, namsmenn og eiendomsmeglere et langt dystrere bilde:

Bratt oppgang

I løpet av en toårsperiode har kravene om tvangssalg av fast eiendom og borettslagsleiligheter gått opp med 24 prosent.

Bare i løpet av første halvår av 2010 fikk hele 9.447 boligeiere beskjed om at deres bolig vil bli tvangssolgt ved hjelp av domstolen, ettersom de ikke har klart å betale regninger i tide.

Dermed har antallet varsler om tvangssalg allerede gått forbi nivået for hele fjoråret: I løpet av 2009 fikk 9043 slike varsler, ifølge Dagsavisen.

Administrasjonssjef Steinar Weseth i Oslo byfogdembete ser med uro på utviklingen.

- Ut fra det jeg kan registrere er det nå den gjennomsnittlige samfunnsborgeren som står for økningen i de gjennomførte tvangssalgene. Det er et generelt fenomen spredt over hele Oslo. Dette er vanlige folk som ikke får pengene til å strekke til, sier Weseth.

Verste siden 1990

Ifølge avisen finnes det ikke statistikk over hvor mange tvangssalg som faktisk gjennomføres på landsbasis. I Oslo viser tvangssalgene imidlertid en urovekkende bratt oppgang:

I første halvår i 2009 ble 79 boliger tvangssolgt i hovedstaden. Fra januar til juni i år har 130 boliger gått under hammeren.

Når betaling uteblir etter gjentatte varsler fra inkassoselskapene, går saken videre til namsmenn, som begjærer "utleggsforretning". Dette innebærer at namsmennene sikrer kreditorenes pengekrav, ved å trekke gjeldshaveren i lønn eller trygd, eller ved å ta pant i eiendeler.

I år venter namsfogden å motta mellom 26.000 og 27.000 utleggsforretninger. Det er det høyeste antallet siden 1990.

Les flere nyheter på E24.